ኢንዱስትሪ ፓርኩና ዩኒቨርሲቲው በትስስር እየሰሩ ነው
 አዲስ አበባ፡- የባህርዳር ኢንዱስትሪ ፓርክና የባህርዳር ዩኒቨርሲቲ የኢትዮጵያ ቴክስታይልና ፋሽን ቴክኖሎጂ ኢንስቲትዩት ትስስር ፈጥረው እየሰሩ መሆናቸው ተገለጸ። የኢንዱስትሪ ፓርኮች ልማት ኮርፖሬሽን ምክትል ዋና ሥራ አስፈፃሚ አቶ አማረ አስግዶም በተለይ እንዳሉት፣
የባህርዳር ኢንዱስትሪ ፓርክ ከኢትዮጵያ ቴክስታይልና ፋሽን ቴክኖሎጂ ኢንስቲትዩት ጋር ትስስር በመፍጠር ለጨርቃ-ጨርቅ እና ልብስ
ስፌት ሙያ ምሩቃን ሥልጠና ይሰጣል።በኢንዱስትሪ ፓርኩ ስምንት ሼዶች ውስጥ ሆፕሉን የተሰኘ የሆንግ ኮንግ የጨርቃጨርቅ እና አልባሳት
አምራች ድርጅት መግባቱን ምክትል ዋና ሥራ አስፈፃሚው ተናግረው፤ ኢንስቲትዩቱ ከዚሁ ድርጅት ጋር በትስስር እንደሚሰራ ጠቁመዋል።
በዚሁ ትስስር መሰረትም በተያዘው ወር አጋማሽ ድርጅቱ ከኢንስቲትዩቱ ተመርቀው የሚወጡ ተማሪዎችን
ተቀብሎ ስልጠና በመስጠት ወደ ሥራ እንደሚያስገባ ገልፀዋል። ተማሪዎቹ በድርጅቱ የሚሰጣቸውን ስልጠና ካጠናቀቁ በኋላም በድርጅቱ
ባሉ ዋና ዋና የሥራ ክፍሎች በተለይም በቴክኒክና ሱፐርቪዥን ሥራዎች እንደሚሰማሩም ጠቅሰዋል።በአገሪቱ ተገንብተው ሥራ በጀመሩ ሌሎች የኢንዱስትሪ ፓርኮች ውስጥ እየሰሩ ያሉ ኢትዮጵያውያን በጨርቃጨርቅ
እና አልባሳት ዘርፍ ተገቢውን ልምድ እየቀሰሙ እንደሆነም ምክትል ዋና ሥራ አስፈፃሚው አያይዘው ገልፀዋል።የባህርዳር ዩኒቨርሲቲ የኢትዮጵያ ቴክስታይልና ፋሽን ቴክኖሎጂ
ኢንስቲትዩት ሳይንቲፊክ ዳይሬክተር ዶክተር አበራ ከጪ እንደገለፁት፤ ኢንስቲትዩቱ በተያዘው በጀት ዓመት በጨርቃ ጨርቅና አልባሳት
ምህንድስና እና ቴክስታይልና አልባሳት ንግድ ዘርፍ ካስመረቃቸው ተማሪዎች መካከል ኩባንያው ባስቀመጣቸው መስፈርቶች መሰረት እንዲወዳደሩ
ተደርጓል። ለውድድር ከቀረቡት 50 ተመራቂዎች 20ዎቹ መስፈርቱን አሟልተዋል፡፡ውድድሩን ያለፉት በውጭ አገር ስልጠናቸውን ከተከታተሉ
በኋላ በኩባንያው ውስጥ ባሉ የተለያዩ የኃላፊነት ቦታዎችና የቴክኒክ ሥራዎች ላይ ተመድበው እንዲሰሩ ይደረጋል። ኩባንያው በኦፕሬተር ዘርፍ ላይ የሚሰማሩ 15 ሺ የሚጠጉ ምሩቃንን እንደሚፈልግም ዳይሬክተሩ ጠቅሰው፤
ለዚህም የሚፈለገውን የሰው ኃይል ኢንስቲትዩቱ እንደሚያቀርብና ከቴክኒክ፣ ሙያና ትምህርት ስልጠና ተቋማት ጋር በመሆን ለምሩቃኑ
ስልጠና እንደሚሰጣቸው ጠቁመዋል።ሰራተኞች ወደ ማምረት ከገቡ በኋላ በምርት ሂደት የሚገጥሟቸውን ችግሮች ለመፍታት በሚደረገው ጥረትም
ኢንስቲትዩቱ በምርምርና በማህበረሰብ አገልግሎት እገዛ እንደሚያደርም አመልክተዋል። የባህርዳር
ኢንዱስትሪ ፓርክ በቻይናው ሲቪል ኢንጂነሪንግ ኮንስትራክሽን (CCECC) ኩባንያ 60 ሚሊዮን ዶላር በሚጠጋ ዋጋ ወጪ ነው ግንባታው
እየተካሄደ የሚገኘው፡፡በዚህ ወር መጨረሻ ግንባታው ሙሉ በሙሉ ተጠናቆ አገልግሎት ሲጀምር ስምንት ሺ ለሚሆኑ ዜጎች የስራ አድል
ይፈጥራል ተብሎ ይጠበቃል።አዲስ ዘመን መስከረም 20/2012 አስናቀ ፀጋዬ